
A hallgatói teljesítményértékelés változása a bolognai folyamat hatására

Az egyetemi évek alatt a hallgatók számára minden félévben fontos esemény a
vizsgaidőszak. Ez idő alatt a diákok visszajelzést kapnak megszerzett tudásukról,
teljesítményükről. Az eredmény a későbbiekben meghatározhatja a hallgató életét, hisz a jó
eredmények függvényében ösztöndíjra lehet jogosult, de akár a továbbtanulását is kedvezően
befolyásolhatja. A bolognai folyamat hatásaként a hallgatói létszám növekedésével jelentős
változás történt a hallgatók teljesítményértékelésében, amely a vizsgatípus változásában is
tetten érhető.
Egyetemi tanulmányaim során számos vizsgatípussal találkoztam, ezért
megtapasztaltam, hogy számomra mely vizsgatípus a legkedvezőbb, és ehhez milyen módon
tudok a leghatékonyabban felkészülni. Ez természetesen hallgatónkén, tantárgyanként eltérő
lehet. Azonban a hatékonyság nem csak az érdemjegyben mérhető, hanem felkészülésre
fordított időben is. Felmerül a kérdés: van egyáltalán hatékony vizsgatípus? Vajon a hallgatók
állalt leghatékonyabbnak tartott vizsga megegyezik-e azzal az eredménnyel, amit a
tanulmányi átlag mutat?
Tudományos diákköri munkámban a hallgatók attitűdjét vizsgálom a különböző
vizsgatípusokkal és ezek értékelésével kapcsolatban. Kérdőívemet a Szent István Egyetem
GTK hallgatói töltötték ki. Dolgozatomban kérdőívek segítségével szeretném megtalálni a
választ arra, hogy a felkészülésre szánt időkeret és a vizsgatípusok között van-e összefüggés,
illetve, hogy a hallgatók az általuk preferált vizsgatípusban teljesítenek-e a legjobban.
Vizsgálom a hallgatók véleményét, igényét a vizsga teljesítményükről szóló oktatói
visszajelzéssel kapcsolatban is.
A kérdőív eredményeit a Neptun rendszerből leszűrt statisztikai adatokkal vetem össze,
amelyet kérdőívben kitöltött szakok hallgatóinak 2007-es, 2010-es és 2013-as szóbeli illetve
írásbeli vizsgák eredményei adják.
Vizsgálataim eredményei rámutathatnak arra, hogy miképp változott a szóbeli és
írásbeli vizsgák aránya, a hallgatói létszám expanzióját követően, valamint hogy vannak-e
releváns különbségek a GTK különböző szakjain tanuló hallgatók vizsgatípus preferenciái és
teljesítménye között. A dolgozat értékes visszajelzéssel szolgálhat többek között a szakok
oktatóinak a vizsgatípus és a vizsga időpont megválasztásában, valamint további kari
kutatások alapját képezheti.



